ธปท.ไม่ห่วงสินเชื่อรายย่อยขยายตัว
ธปท.ไม่ห่วงสินเชื่อเพื่อการบริโภคขยายตัวสูง เนื่องจากระบบมีการประเมินธุรกิจที่ดี หนี้เสียต่ำ และแนวโน้มการเติบโตเริ่มชะลอ
6 มิ.ย. 2554

ธปท.ไม่ห่วงสินเชื่อเพื่อการบริโภคขยายตัวสูง เนื่องจากระบบมีการประเมินธุรกิจที่ดี หนี้เสียต่ำ และแนวโน้มการเติบโตเริ่มชะลอ
นายเกริก วณิกกุล รองผู้ว่าการ ด้านเสถียรภาพสถาบันการเงิน ธนาคารแห่งประเทศไทย(ธปท.) กล่าวว่า ขณะนี้การขยายตัวของสินเชื่อโดยรวมยังสามารถขยายตัวได้ในระดับที่ดี แม้ว่าดอกเบี้ยจะอยู่ในช่วงขาขึ้น โดยสินเชื่อธุรกิจก็ยังดีอยู่ สินเชื่อรายย่อยที่ปล่อยกู้เพื่อการบริโภค ในรูปแบบต่างๆอาทิ สินเชื่อรถยนต์ สินเชื่อบ้าน สินเชื่อส่วนบุคคล เป็นต้น ก็โตได้ดีสามารถขยายตัวในระดับเลข 2 หลัก แต่ไม่น่าห่วง เพราะผู้ประกอบการธนาคารพาณิชย์มีกระบวนการพิจารณาที่รอบครอบ มีการประเมินสินเชื่อ ประเมินความเสี่ยง ประเมินลูกค้าดี ทำให้หนี้เสียต่ำ ที่สำคัญสินเชื่อรายย่อยในระยะต่อไปน่าจะชะลอลง และถึงแม้ปัจจุบันจะเติบโตสูง แต่อัตราการขยายตัวเริ่มชะลอลงแล้ว
"สินเชื่อรายย่อยถึงจะโตมากในตอนนี้ขยายตัว 16-17% แต่ก็เริ่มชะลอลงบ้างแล้ว คิดว่าต่อไปน่าจะลอตัวมากกว่านี้ ซึ่งก็เป็นเรื่องดี เพราะเราก็อยากให้ครัวเรือนระมัดระวังการ ไม่อยากให้เร่งตัวขึ้นมากนัก แต่ท่าที่ดูโตระดับเลข 2 หลัก ก็เป้น 2 หลักต่ำๆไม่ได้สูงเหมือนในอดีต เลยไม่น่าห่วง"นายเกริกกล่าว
ทั้งนี้ ธปท.รายงานการขยายตัวสินเชื่อระบบธนาคารพาณิชย์ในสิ้นไตรมาสแรกปีนี้ พบว่าสินเชื่อโดยรวมขยายตัว 13.4% จากไตรมาสก่อนหน้า 11.3% แบ่งเป็นสินเชื่อเพื่อการบริโภคขยายตัว 17.7% จาก 16.3% สินเชื่อธุรกิจขยายตัว 12.2% จาก 9.0% และสินเชื่อผู้ประกอบการขนาดกลางและขนาดย่อม(เอสเอ็มอี) ขยายตัว 9.6% จาก 7.4%